Opinjoni tal-Kumitat Ekonomiku u Soċjali Ewropew dwar “It-tassazzjoni tat-teleħaddiema transfruntiera u ta’ min iħaddimhom”

(opinjoni fuq inizjattiva proprja)

(2022/C 443/02)

Relatur: Krister ANDERSSON

Deċiżjoni tal-Assemblea Plenarja 20.1.2022 Bażi legali Artikolu 52(2) tar-Regoli ta’ Proċedura Opinjoni fuq inizjattiva proprja Sezzjoni kompetenti Sezzjoni għall-Unjoni Ekonomika u Monetarja u l-Koeżjoni Ekonomika u Soċjali Adottata fis-sezzjoni 1.7.2022 Adottata fil-plenarja 13.7.2022 Sessjoni plenarja Nru 571 Riżultat tal-votazzjoni (favur/kontra/astensjonijiet) 195/0/2

1. Konklużjonijiet u rakkomandazzjonijiet

1.1. Il-Kumitat Ekonomiku u Soċjali Ewropew (il-KESE) jirrikonoxxi l-isfidi partikolari li ż-żieda tat-telexogħol transfruntier toħloq għas-sistemi ta’ tassazzjoni internazzjonali tal-lum. Dan jikkonċerna b’mod partikolari t-tassazzjoni tal-pagi u t-tassazzjoni tal-profitti tal-kumpaniji.

1.2. Il-KESE jaqbel mal-Kummissjoni Ewropea (KE) li impjegat b’telexogħol transfruntier jista’ jaffaċċja tassazzjoni doppja fuq l-introjtu tiegħu, li twassal għal tilwim fit-tul u għali bejn l-impjegat u l-awtoritajiet tat-taxxa tal-Istati Membri. Skont it-trattament fiskali ta’ pajjiż fuq id-dħul barrani, impjegat jista’ wkoll ikun obbligat li jikkonforma ma’ żewġ dikjarazzjonijiet tat-taxxa separati, possibbilment fi żminijiet differenti minħabba li l-Istati Membri jkollhom skadenzi differenti għall-mili tal-formoli tat-taxxa. Il-piżijiet regolatorji jikkostitwixxu ostakli għal suq uniku effiċjenti. L-Istati Membri għandhom jagħtu l-attenzjoni dovuta lill-ostakli meta jiffirmaw ftehimiet bilaterali dwar it-taxxa.

1.3. F’termini ta’ tassazzjoni tal-profitti tal-kumpaniji, it-teleħaddiema internazzjonali jirriskjaw li, b’mod involontarju, joħolqu stabbiliment permanenti għall-kumpanija f’pajjiż differenti minn dak tal-kumpanija. Jekk stabbiliment permanenti jiġi stabbilit f’pajjiż ieħor, il-kumpanija tiġi mġiegħla taqsam b’mod preċiż l-introjtu korporattiv tagħha bejn iż-żewġ postijiet, u b’hekk tkun soġġetta għal obbligi ta’ preżentazzjoni u għal obbligazzjonijiet tat-taxxa differenti.

1.4. Il-KESE jilqa’ l-miżuri tat-taxxa temporanji li ħadu l-Istati Membri fl-eqqel tal-pandemija u l-gwida maħruġa mill-OECD matul il-pandemija. Dawn il-miżuri ppermettew lill-impjegati u lill-impjegaturi transfruntiera jkomplu għaddejjin bl-attivitajiet kummerċjali, u jiżguraw li t-tnejn li huma ma kinux iffaċċjati b’tassazzjoni doppja, u n-negozji setgħu jkomplu jappoġġjaw l-ekonomija u l-ħaddiema tal-UE fi żmien importanti.

1.5. Il-KESE jenfasizza kemm huwa importanti li s-sistemi tat-tassazzjoni jiġu aġġornati aktar biex jindirizzaw il-ħtiġijiet tal-ambjent tax-xogħol tal-lum. Il-qafas internazzjonali tat-taxxa korporattiva dan l-aħħar ġie rivedut permezz ta’ ftehim dwar Pakkett ta’ Qafas Inklużiv tat-Taxxa (G20 Inclusive Framework Tax Package) tal-OECD, li jikkonsisti f’żewġ pilastri. Jekk l-impjegati jinvolvu ruħhom dejjem aktar f’impjieg permezz tat-telexogħol, jista’ jkun hemm il-ħtieġa li jiġu riveduti wkoll ir-regoli internazzjonali tat-tassazzjoni għall-individwi. B’mod partikolari, ir-regoli għandhom ikunu faċli biex wieħed jikkonforma magħhom.

1.6. Il-KESE jqis li huwa essenzjali li r-regoli tat-tassazzjoni rigward it-telexogħol transfruntier jiżguraw li ma jkun hemm l-ebda tassazzjoni doppja jew nontassazzjoni mhux intenzjonata kemm għall-impjegati kif ukoll għal min iħaddem. Meta jiġi żgurat li l-kumpaniji ta’ kull daqs jistgħu joffru opportunitajiet ta’ telexogħol, huwa importanti li kwalunkwe obbligu amministrattiv relatat mat-tassazzjoni tat-teleħaddiema transfruntiera jiġi eliminat jew mill-inqas minimizzat.

1.7. Filwaqt li l-KESE jirrikonoxxi li l-pajjiżi għandhom id-dritt li jiddeċiedu jekk għandhomx jimponu taxxi f’pajjiżhom u b’liema rata, il-prinċipji tat-tassazzjoni għat-telexogħol transfruntier għandhom preferibbilment jiġu miftiehma fil-livell globali. Madankollu, meta titqies il-mobbiltà intra-UE inerenti skont il-libertà ta’ moviment fis-suq uniku, hemm raġunijiet biex il-kwistjoni tiġi indirizzata fil-livell tal-UE qabel ma tinstab soluzzjoni globali. Filwaqt li approċċi differenti huma possibbli, huwa importanti li jintlaħaq livell għoli ta’ koordinazzjoni fl-UE.

1.8. Il-KESE jenfasizza li r-regoli għandhom ikunu faċli kemm għall-impjegati kif ukoll għal min iħaddem. Possibbiltà waħda tkun li l-Istati Membri jaqblu li jintaxxaw lill-impjegat biss jekk l-għadd ta’ jiem ta’ xogħol fil-pajjiż ikun aktar minn 96 jum għal kull sena kalendarja. Il-KESE jinnota li fil-ħidma dwar it-taxxa tal-Qafas Inklużiv tal-OECD, intuża Strument Multilaterali bħala għodda biex tiġi ffaċilitata l-implimentazzjoni f’waqtha ta’ regoli ġodda tat-taxxa.

1.9. Il-KESE jħeġġeġ lill-KE biex tikkunsidra jekk punt uniku ta’ servizz, bħal dak li għandna fil-qasam tal-VAT, jistax ikun possibbiltà. Dan ikun jirrikjedi li, fil-każ tat-teleħaddiema transfruntiera, l-impjegatur jirrapporta l-għadd ta’ jiem ta’ li t-teleħaddiema jkunu ħadmu fil-pajjiż ta’ residenza tagħhom u fil-pajjiż fejn jinsab l-impjegatur. B’din l-informazzjoni, l-awtoritajiet tat-taxxa jkunu jistgħu jivvalutaw f’liema pajjiż ikun taxxabbli d-dħul, jew liema parti mid-dħul ikun taxxabbli f’kull pajjiż.

1.10. Sistema ta’ punt uniku ta’ servizz żviluppata għat-teleħaddiema transfruntiera tista’ sservi bħala l-ewwel pass biex ikun hemm infrastruttura li tippermetti lill-impjegati u lil min iħaddem inaqqsu t-tilwim dwar it-taxxa bejn l-Istati Membri u fl-istess ħin tiżgura li t-taxxi jiġu imposti b’mod korrett mingħajr ma jkun meħtieġ li l-individwu jissottometti formoli f’aktar minn pajjiż wieħed.

2. Kuntest

2.1. Il-pandemija tal-COVID-19 biddlet il-ħajja tal-ħaddiema u tan-negozji b’modi li qatt ma rajna bħalhom. Waħda mill-aktar xejriet impressjonanti matul il-pandemija tal-COVID-19, b’restrizzjonijiet fuq l-ivvjaġġar fis-seħħ u limitazzjonijiet governattivi fuq l-għadd ta’ impjegati preżenti fl-uffiċċji sabiex titnaqqas it-trażmissjoni tal-virus tal-COVID-19, kienet iż-żieda fit-telexogħol ( 1 ) . In-negozji u l-impjegati għamlu sforzi kbar biex jiddiġitalizzaw l-attivitajiet tagħhom ta’ kuljum (eż. għodod tal-laqgħat online) sabiex jiffaċilitaw lill-impjegati li jaħdmu mid-dar. B’dan il-mod, in-negozji xorta setgħu jkomplu jfornu oġġetti u servizzi (meħtieġa) lill-klijenti u b’hekk jappoġġjaw l-ekonomija, l-impjiegi, il-kummerċ u t-tkabbir ekonomiku tal-UE.

2.2. Peress li jnaqqas il-ħin tal-ivvjaġġar, it-telexogħol huwa assoċjat ma’ flessibbiltà akbar li tista’ tnaqqas l-istress għall-impjegat, u jippermetti bilanċ aħjar bejn ix-xogħol u l-ħajja privata ( 2 ) . Barra minn hekk, iż-żieda fit-telexogħol tista’ tkun ta’ benefiċċju għall-objettiv tal-UE tan-newtralità karbonika. B’sehem kbir tal-emissjonijiet tal-UE li jirriżultaw mit-trasport, żieda fit-telexogħol tista’ twassal għal ammont aktar baxx ta’ emissjonijiet tal-karbonju u inqas konġestjoni tat-traffiku ( 3 ) . Bit-tranżizzjoni lejn it-telexogħol, il-ħtieġa għal spazju għall-uffiċċji x’aktarx li tonqos, u b’hekk jitnaqqsu l-ispejjeż tal-emissjonijiet tal-bini tal-uffiċċji (eż. it-tisħin u t-tkessiħ).

2.3. Hekk kif qed nimxu lejn era ta’ “wara l-COVID-19” b’rati għoljin ta’ tilqim fl-UE, filwaqt li nistennew li xi impjegati jirritornaw lejn l-uffiċċji tagħhom, huwa improbabbli li x-xejra dejjem tikber tat-telexogħol se titreġġa’ lura għalkollox. Fi stħarriġ tal-Eurofound ta’ Marzu 2021, 46 % tal-impjegati tal-UE esprimew preferenza li jkomplu jaħdmu “kuljum” jew “diversi drabi fil-ġimgħa” mid-dar meta tintemm il-pandemija ( 4 ) . B’riżultat ta’ dan, it-telexogħol huwa mistenni wkoll li jsir parti mill-kultura tax-xogħol tagħna.

2.4. Iż-żieda fit-telexogħol transfruntier toħloq sfidi għas-sistemi tat-tassazzjoni tal-lum. Filwaqt li l-fenomenu tax-xogħol transfruntier mhuwiex ġdid, il-kapaċità għal impjegat li jaħdem b’telexogħol mid-dar tiegħu f’pajjiż ieħor tqajjem kwistjonijiet dwar ir-regoli internazzjonali tat-taxxa, b’mod partikolari jekk l-impjegat jaħdem sehem sostanzjali ta’ jiem tax-xogħol fil-pajjiż ta’ residenza tiegħu jew f’pajjiż terz, aktar milli fil-post tradizzjonali tal-attività. Dan jikkonċerna b’mod partikolari t-tassazzjoni tal-pagi u t-tassazzjoni tal-profitti tal-kumpaniji. Każijiet bħal dawn jistgħu jinqalgħu b’mod partikolari f’ċerti “reġjuni hotspot” li jinsabu ġeografikament qrib Stati Membri oħra, iżda ż-żieda u l-iżvilupp tal-għodod tat-telekonferenzi x’aktarx li jżidu każijiet bħal dawn fuq bażi aktar ġenerali.

2.5. F’termini tat-tassazzjoni tal-pagi, il-ħaddiema li jirrisjedu fi Stat Membru wieħed (ġurisdizzjoni tar-residenza), iżda li jaħdmu għal kumpanija li tinsab f’ieħor (ġurisdizzjoni tas-sors) jistgħu jkunu soġġetti għal tassazzjoni doppja, biż-żewġ ġurisdizzjonijiet jintaxxaw l-introjtu. Sabiex jiġi evitat xenarju bħal dan, il-pajjiżi kkonkludew ftehimiet bilaterali dwar it-tassazzjoni doppja, ħafna drabi skont il-Mudell ta' Konvenzjoni dwar it-Taxxa fuq id-Dħul u fuq il-Kapital tal-OECD. Il-Mudell ta' Konvenzjoni dwar it-Taxxa tal-OECD jistabbilixxi bħala prinċipju ġenerali li d-dħul mill-impjieg għandu jiġi ntaxxat biss fil-ġurisdizzjoni tar-residenza. Madankollu, jekk ix-xogħol isir f’pajjiż ieħor (jiġifieri l-pajjiż sors), il-pajjiż sors jista’ jintaxxa l-introjtu attribwibbli għall-jiem maħduma f’dan il-pajjiż, sakemm l-impjegat jibqa’ mill-inqas 183 jum fil-pajjiż sors f’sena, jew ir-remunerazzjoni titħallas minn impjegatur fil-pajjiż sors, jew ir-remunerazzjoni titħallas minn stabbiliment permanenti tal-impjegatur fil-pajjiż sors.

2.6. Skont il-Mudell ta' Konvenzjoni dwar it-Taxxa tal-OECD, impjegat residenti f’pajjiż li mhuwiex il-pajjiż tal-attività tax-xogħol tas-soltu tiegħu se jiffaċċja mill-ewwel jum diviżjoni tad-drittijiet ta’ intaxxar fuq l-introjtu mix-xogħol bejn il-ġurisdizzjoni tar-residenza u l-ġurisdizzjoni tas-sors fuq bażi prorata.

2.7. Biex jiġi evitat tqassim immedjat tal-introjtu għal xogħol transfruntier, u peress li l-Mudell tal-OECD huwa mudell li l-Istati Membri mhumiex obbligati li jsegwu, xi pajjiżi adottaw regoli differenti, bħal strutturi de-minimis. F’dan il-każ, id-dħul tal-impjegat jiġi ntaxxat esklużivament fil-pajjiż tar-residenza, sakemm l-impjegat ma jaqbiżx ċertu numru ta’ jiem fejn ma jkunx preżenti fil-post tal-attività tas-soltu ( 5 )

2.8. Minħabba l-miżuri meħuda matul il-pandemija, bħall-implimentazzjoni ta’ rekwiżiti stretti ta’ kwarantina u r-restrizzjoni fuq l-ivvjaġġar transfruntier, ħafna ħaddiema, b’mod partikolari l-ħaddiema fruntaliera, kienu mġiegħla jagħmlu telexogħol fil-pajjiż tar-residenza tagħhom minflok fil-pajjiż ta’ attività tas-soltu tagħhom. Minħabba l-pandemija tal-COVID-19, bosta Stati Membri ħadu miżuri temporanji biex jevitaw li l-ġurisdizzjonijiet tas-sors jitilfu d-dritt ta’ intaxxar kollu tagħhom. L-Istati Membri qablu dwar “memoranda ta’ qbil” fejn il-jiem kollha maħduma f’uffiċċju mid-dar jitqiesu bħala attività fl-Istat Membru fejn normalment isseħħ l-attività tax-xogħol. Dan japplika biss għall-ħaddiema soġġetti għas-sitwazzjoni ta’ eċċezzjoni tal-COVID-19, u mhux għall-ħaddiema transfruntiera li diġà kienu qed iwettqu telexogħol qabel il-pandemija. Huwa preżunt li dawn il-miżuri temporanji ma ġewx estiżi wara t-30 ta’ Ġunju 2022, u l-pajjiżi se jerġgħu lura għall-istrutturi ġenerali tal-Mudell ta' Konvenzjoni dwar it-Taxxa tal-OECD jew de-minimis. Bl-istess mod, l-OECD ħarġet ukoll gwida dwar it-tassazzjoni tal-introjtu ta’ “ħaddiema maqbuda” (impjegati maqbuda f’ġurisdizzjoni tas-sors għal perjodu twil ta’ żmien minħabba restrizzjonijiet fuq l-ivvjaġġar relatati mal-COVID-19, regoli dwar il-kwarantina, eċċ.) ( 6 )

2.9. Skont il-KE ( 7 ) , impjegat transfruntier li jwettaq telexogħol jista’ jiffaċċja tassazzjoni doppja fuq id-dħul tiegħu, li jirriżulta f’tilwim (fit-tul, u għali) bejn impjegat u l-Istati Membri. Skont it-trattament fiskali ta’ pajjiż fuq id-dħul barrani, impjegat jista’ wkoll ikun obbligat li jikkonforma ma’ żewġ dikjarazzjonijiet tat-taxxa separati, possibbilment fi żminijiet differenti minħabba li l-Istati Membri jkollhom skadenzi differenti għall-mili tal-formoli tat-taxxa. Barra minn hekk, jistgħu jinħolqu kumplessitajiet fejn ċerti spejjeż tat-taxxa meħtieġa għall-ġenerazzjoni tal-introjtu jkunu jridu jinqasmu b’mod preċiż bejn iż-żewġ Stati Membri. Impjegat transfruntier li jwettaq telexogħol jista’ wkoll jitlef mill-benefiċċji jew il-krediti tat-taxxa.

2.10. Schumacker Il-kontribwenti mhux residenti b’introjtu minn żewġ Stati Membri jew aktar, bħal ħaddiema mobbli, ħaddiema staġjonali, sportivi, artisti u pensjonanti ġeneralment mhumiex eliġibbli biex jitqiesu ċ-ċirkostanzi personali u familjari bl-istess mod bħall-kontribwenti residenti. Skont id-deċiżjoni ( 8 ) , l-Istati Membri jridu jagħtu tali benefiċċji tat-taxxa lil individwi li mhumiex residenti, jekk il-kontribwenti jaqilgħu l-introjtu kollu jew kważi kollu tagħhom f’dan l-Istat Membru. Xi Stati Membri japplikaw limitu ta’ 90 % tal-introjtu totali li għandu jiġi ggwadanjat f’dak l-Istat Membru biex jingħata tali benefiċċji tat-taxxa. Dan jista’ jirrappreżenta ostaklu għall-moviment liberu peress li kwalunkwe introjtu ’il fuq mis-sehem ta’ 10 % tal-introjtu totali fi Stati Membri oħra jirriżulta f’mill-inqas telf parzjali ta’ tali benefiċċji tat-taxxa, peress li l-limitu għall-għoti sħiħ ta’ tali benefiċċji tat-taxxa ma jibqax jintlaħaq. L-Istati Membri għandhom jippermettu li jitqiesu ċ-ċirkostanzi personali u familjari, jekk dawk li mhumiex residenti jaqilgħu 75 % tal-introjtu tal-kontribwent fl-istat sors.

2.11. Il-piżijiet regolatorji jikkostitwixxu ostakli għal suq uniku effiċjenti. L-Istati Membri għandhom jagħtu l-attenzjoni dovuta lill-ostakli meta jiffirmaw ftehimiet bilaterali dwar it-taxxa.

2.12. F’termini ta’ tassazzjoni tal-profitti tal-kumpaniji, it-teleħaddiema internazzjonali jistgħu jirriskjaw li, b’mod involontarju, joħolqu stabbiliment permanenti għall-kumpanija f’pajjiż differenti minn tagħhom. Jekk jiġi stabbilit stabbiliment permanenti f’pajjiż ieħor, il-kumpanija tiġi sfurzata taqsam b’mod preċiż l-introjtu korporattiv tagħha bejn iż-żewġ postijiet, u b’hekk tkun soġġetta għal obbligi ta’ rappurtar u obbligazzjonijiet tat-taxxa differenti.

2.13. Ħafna kumpaniji, b’mod partikolari SMEs mingħajr struttura internazzjonali, jistgħu ma jkunux konxji li l-fatt li jkollhom persunal li jaħdem minn pajjiż ieħor jista’ jagħtihom funzjonijiet u sustanza u b’hekk jagħmilhom soġġetti għall-allokazzjoni tal-profitt u għar-rekwiżiti biex jaderixxu mar-regoli tal-ipprezzar ta’ trasferiment kif ukoll mar-rekwiżiti ta’ rappurtar. L-SMEs jista’ ma jkollhomx dipartiment tat-taxxa jew aċċess għal konsulenti u l-ispejjeż ta’ konformità tagħhom diġà huma għaljin ħafna. Skont studju mill-KE, il-kumpaniji fl-UE u fir-Renju Unit huma stmati li jonfqu ammont totali annwali ta' madwar EUR 204 biljun biex jikkonformaw mal-obbligi relatati mat-taxxa korporattiva, il-VAT, it-taxxi u l-kontribuzzjonijiet relatati mal-pagi, it-taxxi fuq il-proprjetà u fuq il-proprjetà immobbli u t-taxxi lokali. Intrapriża medja ġġarrab spiża annwali biex tissodisfa l-obbligi tagħha ta’ konformità tat-taxxa li tammonta għal 1,9 % tal-fatturat tagħha ( 9 ) . Kwalunkwe żieda oħra tista’ tipperikola l-vijabbiltà tal-kumpanija.

2.14. Minħabba tħassib li jirriżulta mill-possibbiltà li jinħolqu stabbilimenti permanenti bħala riżultat tat-telexogħol transfruntier, l-OECD ħarġet gwida dwar is-suġġett ( 10 ) f’April 2020 u f’Marzu 2021. L-OECD ikkunsidrat li l-bidla ta’ eċċezzjoni u temporanja tal-post fejn jaħdmu l-impjegati, m’għandhiex toħloq stabbilimenti permanenti ġodda għall-impjegatur ( 11 ) . B’mod ġenerali, l-OECD argumentat li għalkemm parti min-negozju ta’ intrapriża tista’ titwettaq f’post bħall-uffiċċju mid-dar ta’ individwu, dan ma għandux iwassal għall-konklużjoni li dak il-post huwa għad-dispożizzjoni ta’ dik l-intrapriża sempliċiment minħabba li dak il-post jintuża minn individwu (eż. impjegat) li jaħdem għall-intrapriża, u nnotat li impjegat li jkun imġiegħel jaħdem mid-dar minħabba l-pandemija tal-COVID-19 u l-miżuri tas-saħħa pubblika ma jkollux grad suffiċjenti ta’ permanenza jew kontinwità sabiex id-dar tiegħu titqies bħala stabbiliment permanenti għall-impjegatur.

2.15. L-OECD enfasizzat in-natura eċċezzjonali tal-COVID-19 u nnotat li jekk l-impjegati jkomplu jaħdmu mid-dar wara l-pandemija tal-COVID-19, u b’hekk jagħtu ċertu grad ta’ permanenza jew kontinwità lill-uffiċċju mid-dar tagħhom, dan mhux neċessarjament jirriżulta f’stabbiliment permanenti ta’ negozju. Tali sitwazzjonijiet ikunu jeħtieġu analiżi ulterjuri tal-fatti u ċ-ċirkostanzi speċifiċi, skont l-OECD. Għal persuni f’pożizzjonijiet ta’ teħid ta’ deċiżjonijiet, l-awtoritajiet tat-taxxa spiss ikkontestaw jekk setax inħoloq stabbiliment permanenti.

3. Kummenti ġenerali

3.1. Il-KESE jilqa’ bis-sħiħ l-isforzi li saru mill-kumpaniji u l-ħaddiema matul il-pandemija tal-COVID-19 biex ikomplu l-operazzjonijiet kummerċjali permezz tal-użu ta’ għodod diġitali. Iċ-ċirkostanzi bla preċedent tal-pandemija tal-COVID-19, u l-miżuri tas-saħħa pubblika li rriżultaw, ġiegħlu lill-kumpaniji u lill-ħaddiema jadattaw l-ambjent tax-xogħol tagħhom sabiex ikomplu l-operazzjonijiet tan-negozju u jipprovdu oġġetti u servizzi, u b’hekk jappoġġjaw l-ekonomija, l-impjiegi u t-tkabbir tal-UE.

3.2. Peress li avvanzi akbar fl-għodod tal-uffiċċju online (eż. softwer għal-laqgħat online) se jippermettu lil xi impjegati biex iwettqu dejjem aktar attivitajiet tax-xogħol mid-dar tagħhom bl-istess effiċjenza jew b’effiċjenza akbar, nistennew li l-għadd ta’ teleħaddiema (transfruntiera) jiżdied fl-UE. Il-leġiżlaturi jeħtieġ li jaġġustaw ir-regoli eżistenti għal realtà ġdida.

3.3. Filwaqt li l-possibbiltà tat-telexogħol tista’ tvarja skont is-settur u r-rwol tal-impjieg, il-KESE jqis li ż-żieda fit-telexogħol għandha tintlaqa’ u titħeġġeġ fejn possibbli. Flimkien ma’ aktar flessibbiltà għall-impjegati, it-telexogħol jista’ jipprovdi wkoll benefiċċji għall-aġenda aktar ġenerali tal-Patt Ekoloġiku tal-UE, b’inqas persuni jivvjaġġaw lejn ix-xogħol, u b’hekk jitnaqqsu l-emissjonijiet tat-trasport u t-tniġġis tal-arja. Il-KESE jirrikonoxxi r-rilevanza partikolari tas-suġġett għall-UE u l-libertà tal-moviment tal-ħaddiema fis-suq uniku.

3.4. Il-KESE jirrikonoxxi l-isfidi partikolari li ż-żieda fit-telexogħol transfruntier toħloq għas-sistema fiskali internazzjonali. Il-KESE jinnota l-ostakli rrappurtati mill-impjegati f’sitwazzjonijiet tax-xogħol transfruntier anke qabel il-pandemija ( 12 ) . Il-KESE jilqa’ l-miżuri tat-taxxa temporanji li ħadu l-Istati Membri fl-eqqel tal-pandemija u l-gwida maħruġa mill-OECD matul il-pandemija. Dawn il-miżuri ppermettew lill-impjegati transfruntiera u lill-impjegaturi tagħhom ikomplu bl-attivitajiet kummerċjali, u jiżguraw li t-tnejn ma kellhomx jaffaċċjaw tassazzjoni doppja, u b’hekk in-negozji setgħu jkomplu jappoġġjaw l-ekonomija u l-ħaddiema tal-UE fi żmien importanti.

3.5. Madankollu, il-KESE jenfasizza kemm huwa importanti li s-sistemi tat-tassazzjoni jiġu aġġornati aktar biex jindirizzaw il-ħtiġijiet tal-ambjent tax-xogħol tal-lum. B’mod partikolari, huwa importanti li l-impjegaturi, meta jintroduċu arranġamenti tat-telexogħol, ma jiġux diżinċentivati milli jimpjegaw impjegati minn barra l-ġurisdizzjoni tal-impjegatur minħabba ostakli ta’ tassazzjoni. Bl-istess mod, ir-regoli tat-tassazzjoni m’għandhomx ikunu ta’ xkiel għall-impjegati meta japplikaw għal impjiegi f’sitwazzjoni transfruntiera.

3.6. Il-KESE jqis li huwa essenzjali li r-regoli tat-tassazzjoni rigward it-telexogħol transfruntier jiżguraw li ma jkun hemm l-ebda tassazzjoni doppja jew nontassazzjoni mhux intenzjonata la għall-impjegati u lanqas għal min iħaddem. Meta jiġi żgurat li l-kumpaniji ta’ kull daqs jistgħu joffru opportunitajiet ta’ telexogħol, huwa importanti li kwalunkwe obbligu amministrattiv relatat mat-tassazzjoni tat-teleħaddiema transfruntiera jiġi eliminat jew tal-anqas minimizzat ( 13 )

3.7. Il-qafas internazzjonali tat-taxxa korporattiva dan l-aħħar ġie rivedut permezz ta’ ftehim dwar Pakkett ta’ Qafas Inklużiv tat-Taxxa (Inclusive Framework Tax Package) tal-OECD, li jikkonsisti f’żewġ pilastri. Jekk l-impjegati jinvolvu ruħhom dejjem aktar f’impjieg permezz tat-telexogħol, jista’ jkun hemm il-ħtieġa li jiġu riveduti wkoll ir-regoli internazzjonali tat-tassazzjoni għall-individwi. B’mod partikolari, għandu jkun faċli biex wieħed jikkonforma mar-regoli.

3.8. Il-KESE jilqa’ b’sodisfazzjon id-diskussjonijiet imnedija mill-KE dwar dan is-suġġett biex jiġu aġġornati s-sistemi tat-taxxa sabiex jirriflettu l-ambjent tax-xogħol tal-lum abbażi ta’ żieda fit-telexogħol, kemm mal-Istati Membri kif ukoll mal-partijiet ikkonċernati tal-Pjattaforma għall-Governanza Tajba tat-Taxxa. Il-KESE jirreferi għad-diskussjonijiet preċedenti li saru dwar din il-kwistjoni bħala parti mill-Komunikazzjoni dwar “It-tneħħija tal-ostakoli fiskali transkonfinali għaċ-ċittadini tal-UE” u r-rapport tal-grupp ta’ esperti tal-KE dwar “Modi biex jiġu indirizzati l-ostakoli tat-taxxa transkonfinali li jiffaċċjaw l-individwi fi ħdan l-UE” ( 14 )

4. Kummenti speċifiċi

4.1. Filwaqt li huwa rikonoxxut li l-pajjiżi għandhom id-dritt li jiddeċiedu jekk għandhomx jimponu taxxi f’pajjiżhom u b’liema rata, il-prinċipji tat-tassazzjoni għat-telexogħol transfruntier għandhom preferibbilment jiġu miftiehma fil-livell globali. Madankollu, meta titqies il-mobbiltà intra-UE inerenti skont il-libertà ta’ moviment fis-suq uniku, hemm raġunijiet biex il-kwistjoni tiġi indirizzata fil-livell tal-UE qabel ma tinstab soluzzjoni globali. Filwaqt li huma possibbli approċċi differenti, huwa importanti li jinkiseb livell għoli ta’ koordinazzjoni bejn l-Istati Membri tal-UE, u fejn possibbli ma’ pajjiżi terzi (ir-Renju Unit, l-Iżvizzera,…).

4.2. Ir-regoli għandhom ikunu faċli kemm għall-impjegati kif ukoll għal min iħaddem. Possibbiltà waħda tkun li l-Istati Membri jaqblu li jintaxxaw lill-impjegat biss jekk l-għadd ta’ jiem ta’ xogħol fil-pajjiż ikun aktar minn 96 jum għal kull sena kalendarja. Il-KESE jinnota li fil-ħidma dwar it-taxxa tal-Qafas Inklużiv tal-OECD, intuża Strument Multilaterali bħala għodda biex tiġi ffaċilitata l-implimentazzjoni f’waqtha ta’ regoli ġodda tat-taxxa.

4.3. Jidher li huwa ġġustifikat li jkun hemm regoli ambizzjużi li jippermettu t-telexogħol transfruntier. Jekk tiġi applikata r-regola ta’ 183 jum, l-impjegati jiksbu aktar flessibbiltà u l-objettivi ambjentali jkollhom probabbiltà akbar li jintlaħqu. Hekk kif in-numru ta’ jiem jiżdied, il-ħtieġa għal xi tip ta’ sistema standardizzata ta’ rappurtar tikber ukoll, u l-istabbiliment ta’ xi tip ta’ mekkaniżmu ta’ kumpens għat-trasferiment tad-dħul mit-taxxa fost il-pajjiżi jista’ jkun meħtieġ ( 15 )

4.4. Il-KESE jħeġġeġ lill-KE biex tikkunsidra jekk punt uniku ta’ servizz, bħal dak li għandna fil-qasam tal-VAT ( 16 ) , jistax ikun possibbiltà. Dan ikun jirrikjedi li, fil-każ tat-teleħaddiema transfruntiera, l-impjegatur jirrapporta l-għadd ta’ jiem ta’ li t-teleħaddiema jkunu ħadmu fil-pajjiż ta’ residenza tagħhom u fil-pajjiż fejn jinsab l-impjegatur. B’din l-informazzjoni, l-awtoritajiet tat-taxxa jkunu jistgħu jivvalutaw f’liema pajjiż ikun taxxabbli d-dħul, jew liema parti mid-dħul tkun taxxabbli f’kull pajjiż. Rakkomandazzjoni bħal din kienet appoġġjata mill-grupp ta’ esperti tal-KE fir-rapport tiegħu dwar “Modi biex jiġu indirizzati l-ostakoli tat-taxxa transkonfinali li jiffaċċjaw l-individwi fi ħdan l-UE” ( 17 ) . Skema ta’ kumpens għad-dħul mit-taxxa fost il-pajjiżi tista’ tkun marbuta mal-informazzjoni rrappurtata fil-punt uniku ta’ servizz. Il-kontribwent għandu jikkuntattja amministrazzjoni tat-taxxa waħda biss.

4.5. L-impjegatur tipikament ikollu jżomm it-taxxi fuq il-pagi u s-salarji tal-impjegat. Barra minn hekk, il-kontribuzzjonijiet tas-sigurtà soċjali għall-iskemi tal-pensjonijiet pubbliċi u benefiċċji soċjali oħra għall-impjegat ħafna drabi jitħallsu separatament iżda jkunu bbażati fuq l-introjtu tal-impjegat ( 18 ) . Dan inaqqas b’mod konsiderevoli l-piż amministrattiv jekk tali imposti jkunu jistgħu jitħallsu mill-impjegatur għall-impjegat b’tali mod li l-punt uniku ta’ servizz jalloka l-fondi lill-pajjiż riċevitur it-tajjeb. Sistema bħal din tkun tirrikjedi kooperazzjoni mill-qrib bejn l-awtoritajiet tat-taxxa u l-filing elettroniku.

4.6. Il-KESE talab diversi drabi kooperazzjoni aktar mill-qrib bejn l-awtoritajiet tat-taxxa tal-Istati Membri. Kooperazzjoni bħal din tagħmel il-ħajja aktar sempliċi għaċ-ċittadini u n-negozji ordinarji u żżid il-possibbiltajiet biex jiġu miġġielda l-frodi u l-evażjoni tat-taxxa b’mod aktar effiċjenti. Biex tiġi miġġielda l-evażjoni, huwa ta’ importanza kbira li l-konformità ssir aspett faċli.

4.7. Sistema ta’ punt uniku ta’ servizz żviluppata għat-teleħaddiema transfruntiera tista’ sservi bħala l-ewwel pass biex ikun hemm infrastruttura li tippermetti lill-impjegati u lil min iħaddem inaqqsu t-tilwim dwar it-taxxa bejn l-Istati Membri u fl-istess ħin tiżgura li t-taxxi jiġu imposti b’mod korrett mingħajr ma jkun meħtieġ li l-individwu jissottometti formoli f’aktar minn pajjiż wieħed.

Brussell, it-13 ta’ Lulju 2022. Christa SCHWENG Il-President tal-Kumitat Ekonomiku u Soċjali Ewropew

(1) Filwaqt li tirrikonoxxi l-importanza tal-kuntratti tax-xogħol, il-kontribuzzjonijiet tas-sigurtà soċjali, id-drittijiet tal-pensjoni, it-tħassib dwar is-saħħa (fiżika u mentali) u s-sigurtà, l-impatt fuq l-organizzazzjonijiet tas-suq tax-xogħol, il-kompetittività eċċ., l-enfasi f’din l-Opinjoni hija fuq it-tassazzjoni diretta tal-impjegati u l-impjegaturi f’sitwazzjoni fejn il-ħaddiem huwa impjegat f’negozju f’pajjiż wieħed filwaqt li jwettaq parti limitata mill-ħin tax-xogħol minn barra l-pajjiż bl-użu ta’ għodod tat-telexogħol. L-Opinjoni ma tindirizzax ħaddiema stazzjonati, ħaddiema tal-fruntiera kif definiti fil-ftehimiet bilaterali jew ħaddiema li jaħdmu għal rashom involuti f’bejgħ transfruntier.

(2) The impact of teleworking and digital work on workers and society [L-impatt tat-telexogħol u tax-xogħol diġitali fuq il-ħaddiema u s-soċjetà (mhux disponibbli bil-Malti)].

(3) The impact of teleworking and digital work on workers and society [L-impatt tat-telexogħol u tax-xogħol diġitali fuq il-ħaddiema u s-soċjetà (mhux disponibbli bil-Malti)].

(4) Eurofound, Labour market change: Teleworkability and the COVID-19 crisis: a new digital divide? [Tibdil tas-suq tax-xogħol: Fattibbiltà tat-telexogħol u l-kriżi tal-COVID-19: distakk diġitali ġdid? (mhux disponibbli bil-Malti)]. Dokument ta' ħidma WPEF20020.

(5) Dawn l-istrutturi jkopru t-telexogħol, iżda wkoll it-taħriġ u l-missjonijiet.

(6) Updated guidance on tax treaties and the impact of the COVID-19 pandemic [Gwida aġġornata dwar it-trattati tat-taxxa u l-impatt tal-pandemija tal-COVID-19 (mhux disponibbli bil-Malti)], OECD.

(7) Tax in an Increasingly Mobile Working Environment: Challenges and Opportunities [It-Taxxa f’Ambjent tax-Xogħol Dejjem Aktar Mobbli: Sfidi u Opportunitajiet (mhux disponibbli bil-Malti)], mill-Grupp ta’ Esperti tal-Kummissjoni dwar “Pjattaforma għal governanza tajba tat-taxxa.

(8) Ara s-Sentenza tal-Qorti Ewropea tal-Ġustizzja tal-14 ta’ Frar 1995 fil-Kawża C-279/93 Schumacker.

(9) Tax compliance costs for SMEs: An update and a complement: final report [L-ispejjeż għall-konformità tat-taxxa tal-SMEs: aġġornament u addizzjoni: rapport finali (mhux disponibbli bil-Malti)], 2022, https://data.europa.eu/doi/10.2873/180570

(10) Updated guidance on tax treaties and the impact of the COVID-19 pandemic [Gwida aġġornata dwar it-trattati tat-taxxa u l-impatt tal-pandemija tal-COVID-19 (mhux disponibbli bil-Malti)], OECD Secretariat analysis of tax treaties and the impact of the COVID-19 crisis [Analiżi tas-Segretarjat tal-OECD dwar it-trattati tat-taxxa u l-impatt tal-kriżi tal-COVID-19 (mhux disponibbli bil-Malti)].

(11) OECD Secretariat analysis of tax treaties and the impact of the COVID-19 crisis”OECD Secretariat analysis of tax treaties and the impact of the COVID-19 crisis [Analiżi tas-Segretarjat tal-OECD dwar it-trattati tat-taxxa u l-impatt tal-kriżi tal-COVID-19 (mhux disponibbli bil-Malti)].

(12) Ara l-Komunikazzjoni tal-Kummissjoni dwar “It-tneħħija ta’ ostakoli fiskali transkonfinali għaċ-ċittadini tal-UE” (COM(2010) 769 final), paġna 4: “Ċittadini tal-UE li jmorru f’pajjiż ieħor biex jaħdmu temporanjament jew b’mod permanenti jew jaqsmu l-fruntiera kuljum biex jaħdmu, fuq kollox jilmentaw dwar diffikultajiet biex jiksbu benefiċċji, tnaqqis mit-taxxa u tnaqqis minn awtoritajiet esteri oħrajn tat-taxxa. Huma jilmentaw ukoll spiss dwar rati tat-taxxi progressivament ogħla applikati għal dawk li mhumiex residenti u tassazzjoni ogħla għal dħul esteru. Problemi dwar tassazzjoni doppja jfiġġu wkoll b’mod prominenti, meta jinvolvu kunflitti dwar ir-residenza fiskali, limitazzjonijiet fl-ammont ta’ kreditu disponibbli taħt trattati bilaterali dwar it-tassazzjoni doppja u anke n-nuqqas ta’ tali trattati f’ċerti każijiet.”

(13) Il-ħaddiema li, wara l-pandemija, jgħixu b’mod permanenti f’pajjiż ieħor tal-UE differenti minn dak fejn tinsab id-ditta u li jaħdmu mill-bogħod se jiġu ffaċċjati b’ħafna mistoqsijiet: Liema sistema ta’ sigurtà soċjali se tkun applikabbli?; Lil liema awtorità tat-taxxa se jkollu jħallas l-impjegatur bit-taxxi fuq l-introjtu?; Min iħaddem se jkun jista’ jkompli jnaqqas it-taxxa minn ras il-għajn?; Ir-relazzjoni ta’ impjieg se jkollha tiġi rreġistrata mal-uffiċċji kompetenti tal-impjieg fil-pajjiż ta’ residenza l-ġdid tal-ħaddiem?; Liema leġiżlazzjoni tax-xogħol għandha tapplika għar-relazzjoni ta’ impjieg? eċċ.

(14) Ways to tackle cross-border tax obstacles facing individuals within the EU [Modi kif jiġu indirizzati l-ostakli fiskali transfruntiera li jiffaċċjaw l-individwi fi ħdan l-UE (mhux disponibbli bil-Malti)].

(15) L-iskema ta’ kumpens żviluppata għat-tassazzjoni korporattiva internazzjonali hija li parti mill-profitt f’kumpaniji bi profitt kbir tiġi allokata lill-pajjiż tal-bejgħ (Ammont A fil-Pilastru 1). Huwa importanti li kwalunkwe skema ta’ kumpens bejn il-pajjiżi minħabba t-telexogħol transfruntier tkun sempliċi kemm jista’ jkun. L-għadd ta’ jiem u l-introjtu ggwadanjat għandhom ikunu l-parametri ewlenin li għandhom jiġu kkunsidrati.

(16) Il-punt uniku ta’ servizz dwar il-VAT (MOSS) ġie stabbilit mill-UE biex jittaffa l-piż fuq in-negozji li jbigħu lil konsumaturi fi Stati Membri oħra tal-UE. Il-punt uniċi ta’ servizz jippermettu lin-negozji jissottomettu dikjarazzjoni unika tal-VAT li tiddikjara l-bejgħ f’diversi Stati Membri tal-UE, minflok ma jkollhom jirreġistraw għall-VAT f’kull pajjiż.

(17) Ways to tackle cross-border tax obstacles facing individuals within the EU [Modi kif jiġu indirizzati l-ostakli fiskali transfruntiera li jiffaċċjaw l-individwi fi ħdan l-UE (mhux disponibbli bil-Malti)].

(18) Il-KESE jirrikonoxxi l-ħtieġa li jiġi indirizzat ukoll l-effett fuq il-benefiċċji bħall-pensjonijiet eċċ. jekk il-kontribuzzjonijiet tas-sigurtà soċjali jinqasmu bejn il-pajjiżi. Dan jista’ jkun is-suġġett ta’ ħidma futura mill-KESE.